text: বিশ্বকাপের খেলাই দেখেন না হ্যাজেলউড
  বিশ্বকাপের খেলাই দেখেন না হ্যাজেলউড
  Published : Wednesday, 12 June, 2019 at 7:55 PM
  ইনজুরির কারণে অস্ট্রেলিয়ার বিশ্বকাপ দলে সুযোগ হয়নি পেসার জশ হ্যাজেলউড। বল হাতে টেস্ট ও ওয়ানডে ক্রিকেটে দুর্দান্ত ফর্মে থাকলেও গত জানুয়ারি থেকে পিঠের ইনজুরিতে ভুগছিলেন তিনি। যে কারণে মাঠের বাইরে থাকতে হয় তাকে। বিশ্বকাপ দলের জন্য তাই তার উপর আস্থা রাখতে পারেনি অসি টিম ম্যানেজমেন্ট। বিশ্বমঞ্চে দেশকে প্রতিনিধিত্ব করার সুযোগ হাতছাড়া করে এখনো যেন দুঃখের অনলে পুড়ছেন হ্যাজেলউড। তিনি জানিয়েছেন, দুঃখ-কষ্টে বিশ্বকাপের ম্যাচগুলো দেখেন না বললেই চলে। ইংল্যান্ডের বিপক্ষে আসন্ন অ্যাসেজের জন্য এখন শেষ মুহূর্তের পুনর্বাসন প্রক্রিয়ার মধ্যে দিয়ে যাচ্ছেন এই পেসার। নিজেকে ফিরে পাওয়ার লড়াইয়ে ব্যস্ত হ্যাজেলউড ক্রিকেট অস্ট্রেলিয়াকে দেয়া এক সাক্ষাৎকারে জানিয়েছে, 'আমি যেটা করতে এখানে আছি, সেটার দিকেই খেয়াল রাখছি। আমি রাতে টেলিভিশনের সামনে বসে হয়তো কয়েক ওভার দেখি। তবে আমি এগুলো থেকেই একটু দূরেই থাকতে চাই। কারণ আপনি কোনো জিনিস যত দেখবেন, তত তার উপর আপনার মায়া জন্মাবে। সুতরাং, আমি এগুলো থেকে দূরে থাকার চেষ্টা করছি।'